Proteas hensop toets én reeks teen AussiesDie Aussies het die tweede toets teen Suid-Afrika in Melbourne met ’n beurt en 182 lopies gewen. Foto: Twitter. Die goeie nuus is dat die Proteas vir die eerste keer in agt probeerslae meer as 200 lopies kon aanteken. Die slegte nuus is dat Australië steeds die tweede toets op Melbourne met ŉ beurt en 182 lopies gewen het. Pat Cummins-hulle het sodoende die eerste Aussie-span in 17 jaar geword om ŉ reeksoorwinning op hul tuisveld teen die Suid-Afrikaners te vier. Swak kolfwerk en boulers wat te hard probeer om sake te beredder, beteken dat die heldedade van Graeme Smith, Hashim Amla, Dale Steyn en AB de Villiers in Australië nou bloot net herinneringe is. Die Proteas se laaste paaltjie in hul eerste beurt het ná 68,4 boulbeurte geval. Vandag het hulle darem ŉ tikkie meer veggees getoon: Lungi Ngidi was die laaste man uit ná 68,5 boulbeurte. A comprehensive win signed off in a comprehensive manner! #OhWhatAFeeling #AUSvSA | @Toyota_Aus pic.twitter.com/aYwiEWpZ9c — cricket.com.au (@cricketcomau) December 29, 2022 Temba Bavuma het sy waarde in die toetsspan met ŉ goeie beurt van 65 lopies onderstreep, maar die res van die topordekolwers het weer eens nie die mas opgekom nie. Daarbenewens is Khaya Zondo en Keshav Maharaj uitgehardloop – wanneer jy vir dae aaneen moet kolf om ŉ toets te beredder, kan jy nie sulke oordeelsfoute bekostig nie. Volgens Dean Elgar is gebrek aan ervaring een van die Proteas se grootste bekommernisse. “Ons het baie ervare kolwers in die afgelope paar jaar verloor en daar is beslis geleenthede vir die nuwe spelers om hul kleim af te steek. “Dinge is glad nie maklik nie – hierdie was ŉ ordentlike loesing en ons moet begin speel teen die intensiteit wat toetskrieket verlang. Daar was tye waar ons nie te sleg gespeel het nie, maar dit is nie goed genoeg nie,” het die Suid-Afrikaanse toetskaptein gesê. Intussen slaan spelers soos Ryan Rickelton ŉ magdom lopies terug in Suid-Afrika. Ai tog. Suid-Afrika 189/10 in 68,4 boulbeurte: Marco Jansen 59, Kyle Verreynne 52 en Cameron Green 5/27. Australië 575/8 verklaar op 145 boulbeurte: David Warner 200, Alex Carey 111 en Anrich Nortjé 3/92. Suid-Afrika 204/10 in 68,5 boulbeurte: Temba Bavuma 65, Kyle Verreynne 33 en Nathan Lyon 3/58. David Warner caps off an incredible 100th Test with the Johnny Mullagh Medal #AUSvSA pic.twitter.com/c6i8UP8H9G — cricket.com.au (@cricketcomau) December 29, 2022